Anketa Gallupa: Ogromna većina muslimana 'politički umjerenjaci'; žele da ih Zapad 'manje kritizira'
Dalia Mogahed iz Centra Gallup za proučavanje islamskih zemalja smatra da se trebaju analizirati političke i ekonomski uzroci nezadovol
Organizacija za istraživanje javnog mnijenja Gallup anketirala je više od 50 tisuća stanovnika 35 muslimanskih zemalja - u želji da ustanovi što ljudi islamske vjere misle o širokom rasponu društvenih i političkih tema. Od terorističkih napada na New York i Washington prošlo je više od šest godina, no u islamskom je svijetu i danas primjetna šutnja o tom događaju kao i o fenomenu terorizma uopće. Anketa Gallupa međutim pokazuje da vrlo mali postotak ispitanika ima ekstremne političke stavove, dok se 92 posto ispitanika mogu klasificirati kao 'politički umjereni'. John Esposito, profesor teologije i stručnjak za islam koji predaje na sveučilištu Georgetown u Washingtonu, kaže da vjerski ekstremizam i mržnja prema Americi nisu temeljeni na vjerskom nauku islama, već na političkoj doktrini ekstremizma: "Ustanovili smo da mržnju i ekstremizam motivira politika a ne vjera. Razlozi za nezadovoljstvo su političke i ekonomske prirode, i to nas ne treba čuditi. Želim podsjetiti da otmičari zrakoplova 11. rujna 2001. nisu bili ljudi iz palestinskih izbjegličkih logora. Većina terorista bila je dobro obrazovana, iz razmjerno imućnih obitelji, neki su bili pobožni, a neki ne." Dalia Mogahed iz Centra Gallup za proučavanje islamskih zemalja smatra da se trebaju analizirati upravo te političke teme koje su uzrok nezadovoljstva u muslimanskom svijetu. Jer, ekstremisti i umjereni u pravilu se slažu kada je u pitanju politika – razlikuje ih jedino intenzitet osobnih osjećaja kada je u pitanju neka politička tema. "Radikali nisu pobožniji od većine drugih muslimana. Njih razlikuje od ostalih jedino taj jači intenzitet političkih osjećaja. Na temelju toga, naša anketa pokazuje da će se odnosi između islamskog svijeta i Zapada poboljšati kada se riješe odnosno okončaju rat u Iraku, palestinsko-izraelski sukob, pa čak i rat u Afganistanu" - kaže Dalia Mogahed. Ona dodaje da se većina muslimana - iako možda kritična prema politici Sjedinjenih Država – divi Americi, zbog njezina tehnološkog razvoja, slobode govora te društvenog sustava u kojem se vrednuje marljivost i profesionalnost. No, kada je u pitanju politika Sjedinjenih Država, ispitanici Gallupove ankete bili su gotovo jednoglasni u kritici administracije predsjednika Georgea Busha. U vezi s američkim naporima da u arapskom svijetu proširi demokraciju, većina ispitanika tvrdi da Washington na tom planu ne poduzima ozbiljne napore. John Esposito sa sveučilišta Georgetown kaže da Arapi američku promidžbu demokracije smatraju licemjernom primjenom dvostrukih standarda. Arapi žele da Zapad maje kritizira njihovu kulturu te da ne povezuje vjeru s terorizmom – kaže John Esposito. I on i Dalia Mogahed smatraju da će se razlike između Zapada i islamskog svijeta postupno smanjivati ukoliko u dijalog budu uključeni reformisti koji se zalažu za mirne promjene u islamskim zemljama. Na taj će način i ekstremisti biti lakše izolirani – kaže John Esposito.